એક ડૉક્ટરનું જીવન જીવવું સહેલું તો નથી. જીવનનાં લગભગ ૨૭-૨૮ વર્ષ સુધી તેઓ ભણતા હોય છે અને પછી જ્યારે કામ શરૂ કરે છે ત્યારે ૧૨-૧૨ કલાકની શિફ્ટ ભરતા હોય છે. નાઇટ ડ્યુટી શરૂઆતમાં તો ફરજિયાત હોય છે અને પછી એ રૂટીન બની જતી હોય છે. ઇમર્જન્સી આવી જાય તો ઘણી વાર ૨૪ કલાકની ડ્યુટી પણ કરવી પડે. જમવાનો ફિક્સ સમય નહીં, રવિવારે પણ રજા નહીં, વેકેશન પર જાય તો પણ દરદીઓના ફોન તો ચાલુ જ હોય. આવું જીવન ૫૮ વર્ષ સુધી જીવ્યા પછી આદર્શ રીતે એક ડૉક્ટરને એવું લાગવું જોઈએ કે બસ, હવે ઘણું થયું; રિટાયર થઈ જઈએ, પરંતુ ભારતમાં રહેતા ડૉક્ટર્સ જલદી રિટાયર થતા નથી. જલદી તો શું, જ્યાં સુધી તેમનું શરીર બરાબર ચાલે છે ત્યાં સુધી તેઓ સતત કાર્યરત રહે છે. આજે ડૉક્ટર્સ ડેના દિવસે જાણીએ કે કેમ આવું જીવન હોવા છતાં ડૉક્ટર્સ રિટાયર થવાનું પસંદ નથી કરતા? એવું શું છે કે તે લગભગ જીવનના છેલ્લા સમય સુધી સતત સમાજને પોતાની સર્વિસ આપતા રહે છે? એ વિશે આજે વાત કરીએ કેટલાક જાણીતા સિનિયર ડૉક્ટર્સ સાથે જેમની રિટાયરમેન્ટની ઉંમર તો વીતી ગઈ છે, પરંતુ હજી આજે પણ તેમણે પ્રૅક્ટિસ ચાલુ જ રાખી છે.